b'\n_START_ARTICLE_\nDanila \xc5\xbdor\xc5\xbe\n_START_SECTION_\n\xc5\xbdivljenjepis\n_START_PARAGRAPH_\nDanila \xc5\xbdor\xc5\xbe se je rodila v Ljubljani. Kon\xc4\x8dala je Osnovno \xc5\xa1olo Borisa Kidri\xc4\x8da ter splo\xc5\xa1no gimnazijo Vena Pilona v Ajdov\xc5\xa1\xc4\x8dini. \xc5\xa0tudirati je za\xc4\x8dela leta 1998 na Pravni fakulteti Univerze v Ljubljani in leta 2003 diplomirala. Tri leta pozneje se je vpisala na magistrski \xc5\xa1tudij prava na Evropski pravni fakulteti v Novi Gorici, katerega je leta 2010 uspe\xc5\xa1no kon\xc4\x8dala. Od leta 2007 je zaposlena kot odvetnica v Ajdov\xc5\xa1\xc4\x8dini.\n_START_SECTION_\nDelo\n_START_PARAGRAPH_\nPisati je za\xc4\x8dela v osnovni \xc5\xa1oli. \xc5\xbde takrat je napisala veliko zgodb razli\xc4\x8dnih \xc5\xbeanrov, v reviji Pil sta bila objavljena dva potopisna \xc4\x8dlanka. V srednje\xc5\xa1olskem obdobju, leta 1996 je napisala enodejanko  \xc4\x8casovni popotnik in leto pozneje novelo Sre\xc4\x8danje. Delo \xc4\x8casovni popotnik je bilo nagrajeno s 3. mestom na Dija\xc5\xa1kem obmejnem sre\xc4\x8danju Primorske (DOSP), kasneje je bil objavljen v literarni reviji Fontana. Leta 2000 je iz\xc5\xa1el roman Poskus in enodejanka Odiseja. Romana Poskus in Izkop (2005) sta bila izbrana med pet finalistov za nagrado ve\xc4\x8dernica. Leta 2008 je iz\xc5\xa1la kratka detektivka za otroke, Primer lete\xc4\x8dega kov\xc4\x8dka. Istega leta je bil pri PhRED posnet kratki film z enakim naslovom po njenem scenariju. Leto pozneje je sledilo nadaljevanje, kratka detektivka Primer neznanega lete\xc4\x8dega predmeta. Leta 2009 je bil v reviji Otrok in knjiga objavljen strokovni \xc4\x8dlanek na temo mladinske literature ter spodbujanja otrok k branju z naslovom Ofenziva Lete\xc4\x8dega kov\xc4\x8dka. Nastopila je na \xc5\xa1tevilnih literarnih ve\xc4\x8derih. V letih 2008 in 2009 je vodila ve\xc4\x8d literarno-filmskih delavnic za otroke. V delih sku\xc5\xa1a predvsem problematizirati vpliv moderne tehnologije in opozoriti na nevarnosti, ki jih le-ta prina\xc5\xa1a.'